140 
U si nun, tele chose diras 
Dunt en aprés repentiras. 
A autre ne responez mie, 
Eynz ke sa reisun seit finie; 
Ne questioun ke forte seit 
Sages home soudre ne deit, 
Pur quei ke il i eit en la cumpainie 
Plus sage de philosophie. 
Ne cointe se deit nuli fere 
Dunt ne set a ches t(i)rere, 
Ke quaunt vendreit a le esprover, 
Ne te savereit pas dereiner, 
E dunc graunt hunte en avereit 
Kaunt par tut gabbé se verreit. 
De autre part te voil garnir 
Ke tu ne aprenges a mentir, 
Kar nus trovum en escrit: 
La buche ke ment le alme hocit. 
E de jurer ben gard tu: 
Ki plus jurent sunt meyn creü. 
De promettre e de retreer 
Ne seez unkes trop leger; 
E de autre part prodome ne deit 
Deu feez promettre, ke ke seit. 
Kaunt il ne vout e put doner, 
Ne sai ke vaut dunc le targer, 
Kar aler issi entarjaunt 
Merveiles nuit le dun de li donaunt, 
Eissi l'ai oi suvent dire 
Ke ce est cuintise de escundire. 
Beu fiz, te pri pur Deu le veir: 
Apren ke seit sen e saver, 
E si te purchace a reisun 
Ke tu eies ta garisun, 
Ke tu ne seez mesalee 
Ne cheez en povertee, 
Kar tun sen ne ert ja prisé 
Pur quei tu seiez esgareé, 
Kar l'em dit: en petit aver 
Ne ad mie grauntment de saver. 
Taunt as, taunt vauz, cel est li tens. 
En teneve mauntel teneve sens. 
Pur cekele ke est a venir 
Fai cum dusez tost morir! ... 
E pur le sekele u ore est mis 
Si cum duissez vivere tut dis, 
Kar meuz vaut co ke as cumquis 
Seit lessé a tes enemis 
Ke mester aver en ta vie 
De tes amis requere aie. 
Beu fiz, a chose ke seit decressaunt 
Ja tele ne prenge, jeo te comaunt, 
A la ren ke vet cressaunt 
Pren cumpaynie e va suyvaunt. 
Purchace ceo ke voilz aver, 
Nent par haste, mes par saver. 
Ne i metez pas taunt tun curage 
Ke le alme en eit trop grant damage. 
Membre tei: mort est precheine, 
Pas ne ubliez le enfernale peine: 
Seiez gravi (1. garni) e prest tut dis, 
Ke tu ne seies pas suppris. 
Si tu es riches e manaunt, 
Ne seez pas orgulus par itaunt: 
Seiez umbles en prosperité . 
E seives en adversité. 
Beu fiz, poi demaunde nature, 
Mes cuveitise ne ad mesure; 
Ki solum nature vivereit, 
Asez petit li suffireit; 
Mes quant ke est en tere e en mer 
Ne puet cuveitise estauncher, 
Kar racinee est de pes a estrus 
Ke l'em ne seit pas cuveitus; 
Ben suvent par cuveitise 
Est mout maleite guerre enprise. 
Beu fiz, ne seez pas aver 
Ne charse ne de tun (s)aver; 
Ne guastur ne seez mie, 
Ke ce afert a glutunerie. 
Li avers ne set ren doner; 
Gasteres ne set ren garder: 
Il dune ceo ke doner deit 
E si fet il co ke ne deit; 
E li avers trestut retent, 
Ke dust duner ne dune nent... 
Li larges nen ad de tut ce cure, 
Kar il vout garder mesure... 
Ceo ke deit tenir retent, 
Ke deit duner il ne le prent. 
Large est dunc apellé a dreit 
Ke dune co ke duner deit, 
Ke tent co ke deit retenir. 
Issi se deit humme cuntenir. 
Beu fiz, uncore te voil defendre 
Ke ne eiez hunte de aprendre, 
Kar ki de aprendre hunte averat 
De nunsavance li peserat; 
E si tu es pruz e sage, 
Pur eo vaudrat graunt linage... 
Si tu es maveis, tun bon linage - 
Ne vus turnerat fors a damage; 
Cunu estes par parenté, 
E plus despit e plus gabbé; 
L'em y veit mut honuré 
Tel ki est de base gent né... 
Kar ki ne veut a reisun garder, 
Celui ne deit l'em honurer 
Ki n'ad pruesce endreit de sei, 
Mes ki li engendrat cunte u rei. 
Semence forligne mut suvent... 
Kar vesce crest de bon furment. 
Li mule respunt a gupil: 
Mun unkele fu chival gentil.” 
Ne vout pas dire verité 
Ke le asne le out engendré. 
'Tom. 
XLIX. 
